Beskuldigde laat vaar borgtog in Chevonne Rusch-saakStefan van Niekerk in die Germiston-landdroshof. (Foto: Mariska Nanni / Maroela Media) Die man wat van die moord op ŉ kleuter van Germiston aangekla word, het Woensdagmiddag sy borgtogaansoek ten aanskoue van ŉ stampvol landdroshof laat vaar. ŉ Nekdoek het die grootste gedeelte van Stefan van Niekerk se gesig bedek en hy het met niemand oogkontak gemaak terwyl hy in die beskuldigde bank gesit het nie. Chevonne se pa, Bradleigh Rusch, was ook in die hof en met tye sigbaar emosioneel. Hy het ŉ pienk keps ter nagedagtenis aan sy dogtertjie gedra. Maroela Media het vroeër berig dat Chevonne by ŉ kliniek in Klopperpark dood verklaar is nadat die beskuldigde haar glo na dié kliniek gebring het. Volgens die polisie het die dogtertjie verskeie kneusplekke aan haar lyf gehad. Die oorsaak van haar dood is egter nog nie bekend gemaak nie. Betogers buite die Germiston-landdroshof. (Foto: Mariska Nanni / Maroela Media) Van Niekerk was aan Chevonne se ma, Rochelle Botha, verloof. Maroela Media het verneem dat Chevonne ten tyde van haar dood onder Botha en Van Niekerk se toesig was. Betogers wat van vroegoggend buite die hof saamgedrom het, was verheug oor die nuus dat Van Niekerk nou tot 19 Julie in aanhouding sal bly totdat hy weer voor die hof moet verskyn. Die betogers, die meeste in pienk geklee, het met plakkate en baniere buite die hof gestaan en aangedring dat Van Niekerk borgtog geweier word. Hulle dring ook aan dat geregtigheid vir Chevonne geskied. “Ons is kwaad, ons is baie kwaad. Hier is baie emosies hier,” het Annari du Plessis, aktivis en stigter van die Go Purple Foundation, gesê. “Kinders word daagliks vermoor. Ons voel dat die stelsel ons kinders faal. Mense hier weet hoe dit voel om te kla oor ŉ kind wat in nood is, maar daar gebeur niks nie.” Bradleigh Rusch en sy meisie, Susan Viljoen. (Foto: Mariska Nanni / Maroela Media) Bradleigh het buite die hof aan Maroela Media gesê dat Chevonne – of Vonnie soos hulle haar genoem het – sy “alles” was. “Sy was die liefde van ons familie.” Hy vertel saam met sy tannie, Katherine Rheeder, dat Chevonne lief vir musiek was en dat sy behoorlik kon dans. Sy kon ook laf wees en sommer twee fopspene op een slag in haar mond druk, onthou Rheeder. Sy het lank na Chevonne gekyk en sê dat die dogtertjie haar in ŉ stadium “Mammie” genoem het. “Sy kon ŉ regte nar wees,” sê Rheeder. Betogers buite die Germiston-landdroshof. (Foto: Mariska Nanni / Maroela Media) Dan skop die hartseer weer in. Die familielede sê hulle wens hulle kon haar beskerm het teen die persoon wat haar lewe kortgeknip het. “Ek is jammer dit het met jou gebeur, en ek het jou lief met my hele hart,” het Bradleigh hartseer gesê. Botha was ook Woensdag by die hof, maar het nie self die hofverrigtinge bygewoon nie. Sy het haar eenkant gehou en ook ŉ koeëlvaste baadjie aangehad. Verskeie betogers het ook beledigings en beskuldigings na haar kant geslinger. Botha wou nie met lede van die media praat nie.